[image: image1.png]



---
FYLKESMANNEN I HEDMARK
Miljøvernavdelingen
PAGE  



  Vår dato                  Vår referanse

 19.7.2005
    2005/5254-1     
Saksbehandler:
  Arkivnr.
      Deres referanse
Kristine Schneede, 62551171 
 434.11  
      
	Engerdal kommune
	

	
	

	2440 Engerdal
	


Iverksettelse av betinget skadefelling av ulv i Engerdal kommune, Hedmark fylke

Det vises til samtaler 18.7.2005 med Engerdal sankerlag vedrørende iverksetting av skadefelling av ulv. Samtidig vises det til samtale med Engerdal kommune ved jaktleder Magnar Nordsveen om kvelden den 18.7.2005, der fylkesmannen meddelte at en ville iverksette skadefelling.

Bakgrunn

Det var den 18.7.05 kl. 19 meldt om 32-33 sauer som var døde eller skadde og måtte avlives i beiteområdet Kvitvola i Engerdal. Pr i dag kl. 09.00 er det meldt om 44 døde dyr (6 søyer og 38 lam) til Statens naturoppsyn, hvorav 9 lam så langt er obdusert og registrert som dokumenterte ulveskader. Det savnes i tillegg 9 dyr etter angrepet. Øvrige døde dyr blir undersøkt i dag, men det er ut fra de opplysninger som foreligger grunn til å anta at ulv er skadegjører også på disse dyrene. Det skal være sluppet omlag 750 søyer/lam i dette beiteområdet. Det aktuelle området og kommunen i sin helhet ligger utenfor den vedtatte forvaltningssonen for ulv.

Generelt

Det rettslige grunnlaget for iversetting av fellingstillatelse på ulv er gitt i forskrift om forvaltning av rovvilt,  fastsatt ved Kgl. res. av 18.3.2005. Forskriften er hjemlet i viltloven. I henhold til § 9 i forskriften kan fylkesmannen treffe vedtak om iverksetting av felling for å forhindre fremtidig skade innenfor rammen av kvote for betinget skadefelling gitt av rovviltnemnden, jf. forskriften § 8, eller av Direktoratet for naturforvaltning, jf. § 13. 

Rovviltnemndene i region 4 og 5 – Østfold, Oslo/Akershus og Hedmark – har i møte den 24.5.05 vurdert det slik at nemndene i 2005 ut fra bestandssituasjonen for ulv ikke har myndighet til å fastsette kvote for betinget skadefelling av ulv, jf forskriften § 8. For å sikre rask iverksettelse når vilkårene for skadefelling er oppfylt har Direktoratet for naturforvaltning i brev av 10.6.05 gitt fylkesmennene i Østfold, Oslo/Akershus og Hedmark en kvote på 2 ulver for betinget skadefelling i perioden 10.6.05-15.2.06. 

Gjennom behandlingen av St.meld. nr. 15 (2003-2004) ble det opprettet et nytt forvaltningsområde for ulv. Det er fastsatt et mål om 3 årlige ynglinger av ulv innenfor denne forvaltningssonen. Det nye forvaltningsområdet har følgende avgrensing i Hedmark: Hele fylket med unntak av kommunene Nord-Odal, Stange, Hamar, Løten, Ringsaker, Åsnes vest for Glomma, Våler vest for Glomma, Elverum vest for Glomma, Åmot vest for Glomma, Stor-Elvdal, Rendalen, Engerdal, Folldal, Alvdal, Tynset, Tolga og Os. Det aktuelle skadeområdet ligger utenfor forvaltningssonen for ulv.
For ulv er det i direktoratets brev fastsatt følgende vilkår for iverksetting av skadefelling:

”Innenfor det fastsatte forvaltningsområdet for ynglende ulv vil kravet til skade for å kunne iverksette en fellingstillatelse være vesentlig høyere enn utenfor forvaltningsområdet. Innenfor forvaltningsområdet vil hvert individ av ulv ha et strengt vern, og det er lite aktuelt å gi skadefellingstillatelse uten i helt spesielle situasjoner. Ved eventuell tillatelse til felling innenfor det fastsatte forvaltningsområdet må det iverksettes tiltak for å hindre at det uforvarende felles individ fra et revirmarkerende par eller alfaparet i en familiegruppe.”  
Av rovviltforskriftens formålsparagraf (§1) fremgår det at: 


”Formålet med denne forskrift er å sikre en bærekraftig forvaltning av gaupe, jerv, bjørn, ulv og kongeørn. Innenfor en slik ramme skal forvaltningen også ivareta hensynet til næringsutøvelse og andre samfunnsinteresser. Forvaltningen skal være differensiert slik at hensynet til ulike interesser vektlegges forskjellig i ulike områder og  for de ulike rovviltarter.” 

Dette innebærer blant annet at terskelen for at skadefelling kan gis vil være høyere innenfor forvaltningsområdet for ulv enn utenfor, jf også vilkår i direktoratets brev av 10.6.05.

I § 9 (Fylkesmannens myndighet til iverksetting av betinget skadefelling) heter det blant annet:

”Ved vurdering av om det skal gis tillatelse til skadefelling skal det legges vekt på føringene i regional forvaltningsplan, jf forskriften § 6. Felling kan bare gjennomføres dersom det ikke finnes annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til

a. områdets betydning som beitemark 

b. skadenes omfang og utvikling

c. potensialet for fremtidige skader

d. muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr. Det kan knyttes nærmere vilkår til fellingstillatelsen, herunder at bestemte typer dyr skal være unntatt, at felling skal foretas av nærmere bestemte personer, metoder for felling og utbetaling av fellingsvederlag og/eller dekning av påløpte utgifter med unntak av lønn mv. i forbindelse med felling. Felling og forsøk på felling i henhold til denne bestemmelsen gjennomføres uavhengig av grunneiers jaktrett, jf viltloven § 35.”

Fylkesmannens vurdering

Det er registrert 44 dyr som er døde eller måtte avlives på grunn av skader i Kvitvola, hvorav 9 dyr er dokumentert drept/skadet av ulv. De øvrige døde dyr skal undersøkes i dag. Det er ut fra det rapporterte skadebildet overveiende sannsynlig at også de andre dyrene er tatt av ulv. Skadene er av samme alder. Det slippes omkring 750 sauer i dette beiteområdet. Skadeområdet ligger videre nær samiske tamreinområder.

I forhold til § 9 annet ledd punktene b og c anser fylkesmannen at det totale skadeomfanget i det aktuelle området som vesentlig og at skadepotensialet på sau og tamrein her er betydelig. Fylkesmannen vektlegger i stor grad erfaringene fra helt tilsvarende skadesituasjoner tidligere. Erfaringene viser at ulv kan oppholde seg en tid i området og forårsake omfattende skade i løpet av svært kort tid. 

Det er ennå omkring 5 uker til det er planlagt tidlig sanking i beiteområdet. Fylkesmannen anser at det på grunn av omfanget av sau er verken økonomisk eller praktisk gjennomførbart å iverksette forebyggende tiltak som fysisk skiller ulv og beitedyr på dette tidspunkt. Etter fylkesmannens oppfatning kan en ikke utelukke at skadene er forårsaket av en ulv som har blitt registrert i området i vinter på sporsnø, og som derfor er stasjonær. Det vil derfor etter vår oppfatning være stor fare for ytterligere angrep av ulv i området, og fortsatt omfattende tap av dyr. Vi anser derfor at saueeierne i området i samarbeid med kommunen og fylkesmannen bør planlegge iverksetting av sanking av sauene tidligere enn planlagt (dvs før 20.8.) dersom ulven ikke blir felt under fellingsforsøket. Fylkesmannen vil kunne bidra med midler til akutt sanking av sau i dette området i august.

Fylkesmannen mener imidlertid at det på dette tidspunkt og i det aktuelle området ikke foreligger mulighet for å gjennomføre andre forebyggende tiltak som effektivt forhindrer tap av dyr, jf § 9 punkt d.

Fylkesmannen finner med bakgrunn i disse vurderingene å kunne iverksette fellingstillatelse på en ulv i Engerdal kommune.

Konklusjon:

Ut fra en samlet vurdering av skadeomfang og en vektlegging av potensialet for framtidige skader på bufe dersom ulven fortsetter å oppholde seg i dette området, finner  fylkesmannen å iverksette skadefelling på en (1) ulv innenfor et nærmere avgrenset område og tidsrom som framgår av vilkårene for tillatelsen. Engerdal kommune får ansvaret for å lede gjennomføringen av fellingsforsøket.

Følgende vilkår er knyttet til fellingstillatelsen:

1.  Fellingsområdet er avgrenset i Engerdal og Trysil kommuner på følgende måte:
Fylkesvei 653 fra Engerdalssetra til Sølenstua – riksvei 217 fra Sølenstua til Elvbrua – vei fra Elvbrua gjennom Elvdalen til Engerneset – riksvei 26 fra Engerneset til Engerdalssetra.
2.  Fellingstillatelsen gjelder felling av 1 ulv i tidsrommet mandag 18.7.2005 kl. 19.00 til fredag 22.7.2005 kl. 12.00. Dersom det i løpet av den perioden fellingstillatelsen gjelder for blir dokumentert nye skader på sau forårsaket av ulv, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen kunne vurdere behovet for å forlenge perioden fellingstillatelsen gjelder for.

3.  Det er kun jegere som er oppnevnt av kommunen som kan delta i fellingsforsøket. Dersom kommunen ønsker, kan det bes om bistand fra SNO i fellingsforsøket. 

4.  Det gis et samlet fellingsvederlag på kr. 10.000,- til dekning av kostnader i forbindelse med organisering og gjennomføring av fellingsforsøket. Ved et samordnet fellingsforsøk med nabokommuner forutsettes det at fellingsvederlaget fordeles mellom kommunene i forhold til kostnader/innsats ved gjennomføringen. 

5.  Ulv som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr eller deler av dyret (inkl. hår, blod) uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. Hvordan frakt skal finne sted, avklares med fylkesmannen. 

6.  Fellingsstedet skal kunne påvises dersom fylkesmannen, SNO eller politiet krever dette.

7.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

8.  Felling eller forsøk på felling av ulv skal umiddelbart meldes til fylkesmannen og nærmeste politimyndighet. Dersom ulv skadeskytes, avgjør fylkesmannen hvordan videre ettersøk skal gjennomføres. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av gaupe, bjørn, jerv og ulv gjelder bestemmelsen i rovviltforskriften § 17. 

9.  Fellingslaget skal melde tilbake til fylkesmannen minimum en gang pr. døgn om gjennomføringen av fellingsforsøket. Dersom fellingslaget får kontakt med ulv, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen – tlf. nr. 970 29840. 

10.  Alle medlemmer av det kommunale fellingslaget som deltar i fellingsforsøket skal ha kopi av brevet og være kjent med vilkårene for fellingstillatelsen.

11.  Fylkesmannen kan til enhver tid endre ett eller flere av vilkårene, eller inndra fellingstillatelsen. 

Dersom ulv skadeskytes eller felles, skal det gis melding direkte til Kristine Schneede – tlf. 950 55799 eller Jørn Berg - tlf. 970 29 841, hvis det ikke oppnås direkte kontakt via vakttelefonen. 

Søknaden ble behandlet med hjemmel i forskrift om forvaltning av rovvilt, fastsatt ved kgl. res. av 18.3.2005. Vedtaket kan innen 3 uker påklages til Direktoratet for naturforvaltning. Eventuell klage sendes til fylkesmannen.

Med hilsen

	Jørn Berg e.f
	Kristine Schneede

	seksjonssjef
	rovviltkonsulent


	Kopi til:

	Direktoratet for naturforvaltning

	Medlemmene i rovviltnemnda

	Lensmannen i Engerdal
	

	Trysil kommune

	Rovviltnemnda i region 4, v/Fylkesmannen i Oslo og Akershus

	Statens naturoppsyn, Evenstad, 2480 Koppang

	Foreningen Våre Rovdyr,  postboks 195, 2151 Årnes


ØK 

Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR


epost:postmottak(fm-he.stat.no
http://dnweb7.dirnat.no/sites/Rovviltnemnd/Fellingsvedtak/Felling ulv Engerdal 180705.doc
Internett: www.fylkesmannen.no

